Die 89ste Oscar-toekenningsaand is op 26 Februarie 2017 deur die Academy of Motion Picture Arts and Sciences in die Dolby-teater in Hollywood, Los Angeles, gehou om erkenning te gee aan die rolprente van 2016. Die komediant Jimmy Kimmel was vir die eerste keer die aanbieder. Die prent wat vir die meeste pryse benoem en die meeste ingepalm het, was La La Land (onderskeidelik 14 en 6) met Damien Chazelle as regisseur. Chazelle het ook die Oscar vir beste regisseur gewen. Moonlight het drie Oscars gewen, onder meer dié vir beste rolprent. La La Land is verkeerdelik as die wenner aangekondig voordat die fout reggestel en Moonlight as die eintlike wenner aangekondig is. Hacksaw Ridge en Manchester by the Sea het elk twee pryse gewen. Wenners van een prys elk sluit in Arrival, Fantastic Beasts and Where to Find Them, Fences, The Jungle Book, O.J.: Made in America, Piper, The Salesman, Sing, Suicide Squad, The White Helmets en Zootopia. Hier volg ’n lys van die belangrikste benoemdes. Die wenners word eerste genoem en is in vet druk.